Frá framkvæmdum við hringveginn um Borgarnes “ Við sjáum fram á mjög góða verkefnastöðu út þetta ár , ” segir Óskar Sigvaldason framkvæmdastjóri Borgarverks ehf. í samtali við Skessuhorn . Hann segir fyrirliggjandi verkefni öll falla vel að fyrirtækinu eins og það er í dag en þetta eru einkum verkefni á sviði vegagerðar og klæðningar auk framkvæmda við hreinsistöðvar við þéttbýliskjarna í Borgarbyggð . Aðspurður um helstu verkefnin nefnir Óskar fimm kílómetra vegarkafla í Svínadal en framkvæmdir hefjast þar eftir tvær vikur . Það verkefni er upp á 85 milljónir króna . “ Þá erum við á fullu í framkvæmdum við ný gatnamót á hringveginum í Borgarnesi , en því verki á að vera lokið fyrir 15. júní nk . Það verk hljóðaði upp á 110 milljónir króna . Gatnagerð í Bjargslandi í Borgarnesi og Varmalandi í Stafholtstungum er nú að ljúka og þá höfum við samið við Vegagerðina um viðhald á eldri klæðningum á vegum á öllu norðvestursvæði Vegagerðarinnar , en það nær frá Botnsá , um alla Vestfirði og að Öxnadalsheiði í austri . Þá er Borgarvek með nýlagningar og klæðningar á öllum vegarköflum sem í framkvæmd eru á Vestfjörðum , en mér telst til að það sé um 40 kílómetra vegalengd . ” Óskar segir að fyrirtækið hafi nýlega átt lægsta tilboð í útboði Orkuveitu Reykjavíkur um byggingu hreinsistöðva fyrir Hvanneyri , Varmaland og Bifröst . “ Samkvæmt tilboði okkar er það verk upp á 297 milljónir króna , eða um 3% yfir kostnaðaráætlun OR . Það verður síðan Ans ehf. , sameinað fyrirtæki sem Sólfells og fleiri aðila , sem mun sjá um byggingahluta verksins , ” segir Óskar að lokum . Um 40 starfsmenn starfa um þessar mundir hjá Borgarverki ehf . Fyrirtækið er eitt elsta verktakafyrirtækið á Vesturlandi , en það var Sigvaldi Arason , faðir Óskars sem stofnaði það og rak lengs af .